ફેબ્રુઆરીમાં ડિંડોલી પોલીસ સ્ટેશનના જમાદાર તેજપાલભાઈ પરદેશી એક કેસ અર્થે સુરત ડીસીબી ઓફિસે ગયા હતા. કેસની ચર્ચા ચાલુ હતી ત્યારે જ લેન્ડલાઇન ફોન રણક્યો. ડીસીબીના જમાદારે વિગત નોંધીને ચોપડો બંધ કરી દીધો. તેજપાલભાઈએ પૂછ્યું કે કયો કેસ હતો? તો જવાબ મળ્યો કે, મહારાષ્ટ્રના નંદુરબારના શાહદા પોલીસ સ્ટેશનમાં ત્રણ વર્ષીય છોકરો મળ્યો છે અને તે સુરતનો છે. તેજપાલભાઈએ ડિંડોલી પોલીસ સ્ટેશન આવીને બે માસ જૂની ફાઇલ ફંફોળીને આદિત્યની વિગતો મેળવી. ડીસીબીમાં ફોન કરીને શાહદા પોલીસ સ્ટેશનનો નંબર લઈને ત્યાંના જમાદારને વોટ્સએપ વડે ફોટો શેર કરતાં જ આદિત્યની ભાળ મળી ગઈ. સાથે સાથે તેનું અપહરણ કરનાર ગુનેગારની પણ.